CELEX: 62018TN0714
Language: lt
Date: 2018-12-04 00:00:00
Title: Byla T-714/18: 2018 m. gruodžio 4 d. pareikštas ieškinys byloje Adraces / Komisija

11.2.2019   
            
            
               LT
            
            
               Europos Sąjungos oficialusis leidinys
            
            
               C 54/25
            
         
      2018 m. gruodžio 4 d. pareikštas ieškinys byloje Adraces / Komisija
      
      (Byla T-714/18)
      (2019/C 54/38)
      Proceso kalba: portugalų
      
         Šalys
      
      
         Ieškovė: Associação para o Desenvolvimento da Raia Centro Sul – Adraces (Vila Velja de Rodaunas, Portugalija), atstovaujama advokatų G. Anastácio, D. Pirra Xarepe, J. Whyte ir M. Barros Silva
      
         Atsakovė: Europos Komisija
      
         Reikalavimai
      
      Ieškovė Bendrojo Teismo prašo:
      
                  —
               
               
                  pripažinti, kad 2018 m. rugsėjo 26 d. Komisijos sprendimas ARES (2018) 4940694, kuriuo nutrauktas Partnerystės pagrindų susitarimas Nr. COM/LIS/ED/2018-2020_1, yra negaliojantis ir nurodyti Komisijai atkurti ankstesnę ieškovės padėtį,
               
            
                  —
               
               
                  priteisti iš Komisijos visas bylinėjimosi išlaidas.
               
            
         Ieškinio pagrindai ir pagrindiniai argumentai
      
      Grįsdama ieškinį ieškovė remiasi penkiais pagrindais.
      
                  1.
               
               
                  Pirmasis ieškinio pagrindas grindžiamas teisinio saugumo principo pažeidimu, nes Komisija vienašališkai nutraukė viešojo pirkimo sutartį nepateikusi jokio pagrindo ar paaiškinimo.
               
            
                  2.
               
               
                  Antrasis ieškinio pagrindas grindžiamas sąžiningumo principo pažeidimu, nes į pagrindų susitarimą įtraukdama bendrąją nutraukimo išlygą, pagal kurią Komisija gali savavališkai nutraukti šį susitarimą ne jokio pagrindo ar paaiškinimo, ši institucija piktnaudžiavo įgaliojimais ir neatsižvelgė į visoms pagal viešąją ar privatinę teisę sudarytoms sutartims taikomą interesų pusiausvyrą.
               
            
                  3.
               
               
                  Trečiasis ieškinio pagrindas grindžiamas administracinės valdžios institucijai taikomu teisėtų asmenų teisių ir interesų laikymosi principu sudarant viešojo pirkimo sutartis, nes Komisija vienašališkai, visiškai savavališkai ir be pagrindo nutraukė aptariamą susitarimą, o tai yra draudžiama pagal pacta sunt servanda principą.
               
            
                  4.
               
               
                  Ketvirtasis ieškinio pagrindas grindžiamas gero administravimo pareigos pažeidimu, nes Komisija šį susitarimą nutraukė remdamasi paprasčiausiu straipsniu laikraštyje, neatlikusi pakankamai išsamaus konkretaus atvejo vertinimo, o tai yra akivaizdus blogo administravimo atvejis.
               
            
                  5.
               
               
                  Penktasis ieškinio pagrindas grindžiamas proporcingumo principo pažeidimu, nes Komisija be jokio pagrindo ar priežasties nutraukė šį susitarimą reaguodama į tai, kad vienas ieškovės darbuotojas buvo nubaustas už klastojimą ir sukčiavimą, kuris neturi nieko bendro su ieškovės veikla ir su Komisijos pareigomis bei įgaliojimais.